Suja, Miroslav, poslanec NR SR (2022-06-23):
Ďakujem za slovo, pán predsedajúci. Chcel som pokračovať v rozprave, ale asi vidím z toho, ako prebieha situácia, budem skôr reagovať, aby sme si hneď vyvrátili niektoré veci, ktoré tu zazneli. Takže pán minister financií, podpredseda vlády, tu obhajoval ministra Budaja a hovoril, že predchádzajúce obce boli previazané s nejakou garnitúrou. Všetky tí občania v tých obciach boli tí smeráci alebo hlasáci, alebo SNS, alebo MOST, že musia trpieť za to? Ak porušil starosta zákon, má byť trestne stíhaný. Ja sa pýtam, prečo majú trpieť tí zamestnanci tých firiem, tie firmy a tí občania. A teraz poďme k tomu druhému. Pán minister celkom účelovo zabudol povedať, že tam boli aj starostovia OĽANO a KDH, a čo najlepšie, pri kontrole starostovi z OĽANO boli zistené vážne pochybenia, ale financie dostal. Tak potom aký je tu papalášizmus, že predchádzajúci dostávali starostovia? No, pán minister, nie, obec, kde je starosta z OĽANO dostala, aj keď mala pochybenia. To je jedna vec. Druhá vec, priamo títo starostovia povedali na výbore a potom na stretnutí, kde sme mali, že prišiel za nimi človek, ktorý je blízky riaditeľovi toho eurofondu, a povedal im, že za 100-tisíc im tie projekty pustia, za 100-tisíc euro. To povedal. (Ruch v sále.) Neklamem! Povedali to starostovia. Pán Zajačik, dajte ruku na srdce, však ja som to povedal na výbore, je z toho záznam, tak tu netrepte sprostosti, že klamem. Pozrite si záznam z výboru. Tam som aj priamo kontaktoval a konfrontoval zástupcov fondu, Environfondu. Tak mi tu nevravte, že klamem, lebo je to priamo na onom, na zázname. To znamená, keď som sa na to pýtal, všetci boli ticho, že nič. Nepovedali, že to nie je pravda, že to je klamstvo, že oni s tým nemajú, boli ticho a pekne aj s tou dámou odišli. Ja nevravím, že či je to pravda, alebo nie, ja som povedal to, čo som sa dozvedel, na to sú orgány činné v trestnom konaní, aby to riešili. No takže ale tu sa nerieši ani ministrov úplatok za 100-tisíc, nie ešte nejakých starostov, takže nie, nedávajme si okuliare pred oči. Takže toto je prvá vec, ktorú nám pán minister Matovič zabudol povedať, že nielen starostovia, ktorých selektívne vybral, ale selektoval, starostovia aj jeho vlastnej strany, alebo čo to je, vlastne sekty, a KDH. Teraz druhé, také zaujímavé tvrdenie pána ministra o tých 50 poľovníkoch, čo mali prísť do Detvy, a tých vyjadreniach, že v Detve bude eliminovaných 10 medveďov, čo som ja hneď povedal, že veľmi pochybujem. A nakoniec sa aj tak stalo. Koľkí, pán minister, z tých 50 vašich poľovníkov, ktorých máte k dispozícii, prišlo do tej Detvy? Štyria, piati? Viac nie. O jednu nulu menej. Ako môže niekto prísť z Tatier do prostredia, kde nemá znalosť pomerov ani prostredia, že nevie, nevyzná sa tam a tam chce poľovať alebo tam chce odchytávať medvede? Ak nemáte znalosť miestnych pomerov, to znamená, že nič nevyriešite, a budete sa tváriť, že tam žiadne medvede nie sú, a o to asi išlo. A teraz to druhé, tie odchytáva... tie vaše odchytané... odchytové zariadenia. Ja neviem, vážení kolegovia, či ste videli niekedy videli, ako vyzerá odchytové zariadenie niekde v zahraničí, ktoré sa využíva a je celkom aj úspešné. No nie je z nerezu alebo strieborné, že leskne sa a že nech príde k nemu nikto. Medveď stratil plachosť, nie že ohlúpol. Neohlúpol, len stratil plachosť. To znamená, ak príde k odchytovému zariadeniu, ktoré nie je prechodné, musí sa tam trepať po takej trepni alebo po takom rebríku, aby k nemu vyšiel, strieborné je také, že sa odráža svetlo na všetky strany. A niekde vzadu má v igelitke zakvačené nejaké ževne, no tak nechytíte žiadneho medveďa, čo sa aj stalo. Sa pýtam pána ministra, ten 50-členný tím, ktorý sa zúžil na 5, koľko tých medveďov chytil alebo zlikvidoval v tej Detve (povedané so smiechom), tak ako som povedal, žiadneho. Je to na smiech, hoci tí domáci sa z toho nesmejú. Teraz som, sa vyjadrím ešte, situácia je tak vážna kolegovia, kolegyne, že ľudia nechcú počuť teraz žiadne hádky, ale chcú vedieť riešenia okamžité, ako sa im pomôže. Ako sa im pomôže, tak, že na obed nepôjde zo školy s deťmi a pred ňou nebudú behať štyri medvieďatá a za nimi medvedica, že ja včera, keď som stadeto išiel, tak okolo piatej, pol šiestej popri ceste bežal medveď, mám ho na videu, teraz vám ho ukážem. Popri hlavnej ceste rovno do mesta, ako keby nič. V zákrute som musel skočiť na brzdu, lebo ten medvedík rovno prebehol po predo mňa. Včera som si to nahral, zverejnil som to na svojom, svojom Instagrame a máme to tu, že vám to ukážem. Čistá náhoda. Ešte sa mi smejú na výbore, že išiel po mne za to, že ich chcem zlikvidovať alebo regulovať. Musel som odbočiť do protismeru a za mnou, čo išlo auto, tí sa pozerali na medveďa a skoro narazili do mňa. Zhodou okolností poľovníci. Ďalej tu bolo hovorené zo strany ministra samé klamstvá o papalášizme a o alfa samcoch medveďoch a že sa strieľajú len väčšinou samce, ktoré sa predávajú do zahraničia. No alfa samec nie je medzi medveďmi, to je medzi vlkmi, ale to nevadí, minister je jednoduchý. Takže žiadny papalášizmus tu nie je, vážení kolegovia. Dominantné samce, je tu tabuľka, na tej Poľane, lebo sa odvolával na tú Poľanu, kde hovoril, že sa strieľali dominantné samce trofejové, tak tu je tabuľka od 2009, kde sa nestrelil ani jeden, ako je tá tabuľka, ani jeden trofejový samec. (Ruch v sále.) Nie, ja len hovorím, že klame, tak načo nám tu klame, že toto sú dôvody, prečo chcú poľovníci strieľať! Za to môže, lebo klame, lebo zavádza, hovorí iné informácie a dôvody, ako sú skutočnosť! A keď sa pozrem na tú tabuľku, tak vidíme, že 50 : 50 percentuálne je zastúpenie samice a samce. A najväčší samec, ktorý bol strelený, ten podľa, alfa trofejový podľa ministra Budaja, mal 154 kg. Keď trofejové samce majú cez 300 kg. Medvedice tu boli strieľané viacej, s väčšou váhou. (Rečník zobral do rúk list papiera a tabuľkami, ukazujúc ho plénu.) Tabuľky, ktoré sú dostupné, hovoria o ďalšom klamstve ministerstva. To už ani nehovorím, že sa pochválil, že schválil optiku, optiku, puškohľady. Však puškohľady máme 100 rokov (povedané so smiechom) a on povie nám, že on schválil puškohľady, vďaka tomu môžu poľovníci lepšie strieľať. Ale je minister jednoduchý, tak to beriem s rezervou. Nehovorím o tom, že povedal, že medveď je vegetarián, hej, minister jednoduchý, tak to berieme s rezervou. Len vďaka jeho jednoduchosti trpí celé Slovensko. Že tu spomína subvenčné podvody, asi ani nevie, je subvenčný podvod, lebo policajti ani nevyšetrovali subvenčný podvod, lebo to bolo úplne niečo iné, a nakoniec to uzavreli, ako že to vôbec nie je opodstatnené, takže zasa klame. Takže, vážení kolegovia, kolegyne, ja takto budem reagovať, aby som vyvrátil tie klamstvá jedno za druhým, a vždy sa budem prihlasovať ako predkladateľ do rozpravy. Zatiaľ z mojej strany všetko, ďakujem.